Alžbeta Tomanová, Zemianska Závada

**Jahody v mojom hrudníku**

***Strawberries in My Rib Cage***

úryvok z knihy

„Maličká... no tak…nechcem ti ublížiť. Vážne nie...“ naťahujem k nej ruky zatiaľ čo kľačím vo veľmi nepríjemnej polohe na mokrom chodníku.

Tá malá musí byť vo veľkých bolestiach. Jej hlavička zjavne prežila traumy, ktoré si nikto nevie ani predstaviť. Viem to, pretože akokoľvek sa ju snažím utešiť, ona sa nevzdáva a bojuje so mnou. Inštinkt jej hovorí, že jej chcem ublížiť, ale na to by som ja za žiadnych okolností ani nepomyslel.

Tie monštrá čo jej toto urobili si nezaslúžia nič iné ako jednosmerný lístok do inferna a potom pomalú a bolestivú smrť. To malé telíčko je v príšernej kondícii, no nemohla sa túlať veľmi dlho... Majitelia by mohli žiť v blízkom okolí.

Nakloním sa k nej a ona na mňa zasyčí. Siluetu môjho tela zjavne vníma ako hrozbu. Nemôže predsa vedieť, že by som nikdy neublížil takému malému mačiatku. Rýchlo, ale stále jemne ju chytím do prikrývky a pritiahnem si ju do náručia. Kým sa snažím vyhnúť škrabaniu a hryzeniu, vnímam jej výkriky bolesti. Chúďatko…

Ani na chvíľu sa nepoddáva – opäť zadrapne pazúriky do mojej košele. Cítim, že materiál na mojej hrudi sa trhá, ale to ma teraz nezaujíma. Očami prejdem rýchlo po domoch a zapamätám si názov ulice, ktorý neskôr posuniem Claytonovi. Malé detektívne úlohy ho otravujú, ale toto je pre mňa dôležité.

„Čo tu robíš?“ Keď započujem Theov hlas rýchlo pustím mačku z rúk a nasadím na tvár svoj obvyklý výraz, ktorý zvyčajne vyvoláva v ľuďoch strach.

Môj brat Theo je ten najzvláštnejší človek, akého si dokážete predstaviť. Vysoký, s jemnými hnedými vlasmi a výrazne modrými očami. Menší problém pre ľudí však môže byť to, že ani na svadbu by sa neobliekol ako „distingvovaný džentlmen“. Je skôr ako...rozprávkový čarodejnícky stolček plný malých pokladov, náhrdelníkov, prsteňov, talizmanov, náramkov a piercingov. Nemá to pre neho nejaký hlbší význam, jednoducho iba rád vyzerá ako vyčačkaný výklad klenotníctva.

„Nič si nevidel,“ poviem prísne. Postavím sa a prudko sa otočím k môjmu trochu zmätenému súrodencovi.

„Myslíš si, že som slepý alebo čo? Hral si sa s... mačiatkom?“ Ach...prisahám, že ma skôr pochovajú ako sa tento človek prestane motať do mojich vecí. Zamračím sa na neho a dúfam, že to nebude ďalej riešiť. Pre mňa je totiž tento život posvätný. Na rozdiel od ľudskej existencie.

Celá táto situácia mi zrazu pripomenula spomienku na to ako som ho ako šestnásťročného našiel skrývať svoju frajerku na našom dvore, pretože sa chcel v noci vykradnúť, aby sa s ňou viac porozprával. Sľúbil som vtedy, že nič nepoviem, ale ona bola príliš vystrašená na to, aby u nás strávila noc. Vbehla do nášho domu, plakala a prosila moju mamu, aby ju odviezla domov. Môj brat však všetko tvrdohlavo popieral a tvrdil, že ju nepozná, aby sa nedostal do problémov. Staré dobré časy.

„Nie. Chcel som ju len... odohnať.“

„Som si istý, že držať ju s prikrývkou a pokúšať sa ju pohladkať akoby bola tvojím dávno strateným dieťaťom, sa nepočíta ako odoháňanie."

Vtedy si uvedomím, že hoci sa mačka dostala z môjho náručia, prikrývka v ňom zostala ako dôkaz, ktorý Theovi stačí na to, aby ma obvinil z klamstva.

„Takže... klameš.“

Bingo.

„Neklamem. Len... som sa jej nechcel dotýkať. Bola hnusná... Dobre, že utiekla.“ Prevrátil nado mnou očami, no zdalo sa, že som ho presvedčil.

Obzrel som sa doprava a všimol si asi tucet ochrankárov postávajúcich v tmavých oblekoch vedľa svojich áut na opačnej strane ulice. Poznám ich všetkých. Strávil som hodiny skúmaním každého jedného z ich životov, kým som sa niektorého rozhodol najať. Normálnemu človeku sa to môže zdať smiešne, ale ja nikdy nezabúdam na ostražitosť. Nikdy.

Keď si všimli, že sa pozerám ich smerom, všetci sa poslušne otočili čelom ku mne. Hneď ako som si získal ich plnú pozornosť, ukážem slovo „jazda“. Posunkovú reč považujeme za výhodnú, pretože populácia nepočujúcich a nemých ľudí v našom regióne za posledných pár rokov drasticky poklesla a len málo počujúcich vie týmto jazykom komunikovať. Navyše sa používa iba v jednoduchých situáciách, a preto nikdy nebol problém nepozorovane si vypýtať jedlo, nápoje alebo požiadať o odvoz. Oči mojej gardy mám na sebe dvadsaťštyri hodín denne – prečo to nevyužiť?

O pár sekúnd vedľa nás zastavilo auto a ja som inštinktívne otvoril dvere skôr, ako šofér mohol úplne zastaviť. Keď si obaja s Theom sadneme, poviem iba „domov“, a vodič okamžite stlačí plynový pedál, aby splnil môj príkaz.

„Dnes som ťa nevidel v škole."

„Nebol som tam už asi dva týždne."

Theo sa na mňa naštvane pozrel. Vyzeral akoby mal jeho jazyk o chvíľu vyvŕtať dieru vo vnútri jeho líca.

„Vieš, že ak budeš stále chýbať na hodinách a ignorovať termíny, určite ťa čoskoro vyhodia. Možno potom ťa to bude zaujímať."

„Nevyhodia. Zo všetkých predmetov mám predsa ako vždy žiarivých sto percent."

„Hm...stále si myslím, že mama tajne všetkých v škole podpláca a nič ma neprinúti myslieť si niečo iné.“ Zasmejem sa.

„Je ťažké priznať, že som génius, však?“